Լա Ռամբլա

Լա Ռամբլա (կատ.՝ La Rambla, իսպ.՝ La Rambla), եռաթև հետիոտնային փողոց Բարսելոնայի կենտրոնում, Իսպանիայում։ Երկարությունը կազմում է 1,2 կիլոմետր։ Հանդիսանում է Գոթական (արևելյան կողմում) և Ռավալ (արևմտյան կողմում) թաղամասերի սահմանը։ Միացնում է Պլասա դե Կատալունիան Պորտալ դե լա Պաու հրապարակին։ Մեծ մասսայականություն է վայելում զբոսաշրջիկների և տեղացիների շրջանում։
Իսպանացի բանաստեղծ Ֆեդերիկո Գարսիա Լորկան Լա Ռամբլայի վերաբերյալ մի առիթով ասել է. «աշխարհում միակ փողոցը, որ կուզենայի երբեք չվերջանար»։


== Կառուցվածք ==

Լա Ռամբլայի հյուսիսային ծայրին տեղակայված է Պլասա դե Կատալունիան՝ մի ընդարձակ հրապարակ Բարսելոնայում, որն ընդհանուր առմամբ համարվում է քաղաքի կենտրոնն ու այն վայրը, որտեղ միանում են հին քաղաքն ու 19-րդ դարում կառուցված Էշամպլեն։
Լա Ռամբլայի արևելյան կողմում ընկած է Գոթական թաղամասը՝ Barri Gòtic, որը Բարսելոնայի հին քաղաքի կենտրոնն է։ Այն ունի լաբիրինթոսանման փողոցներ, փոքրիկ հրապարակներ, որոնցից շատերը միանում են Ռամբլային։ Այդ հրապարակներից մեկը Բարսելոնայի թագավորական հրապարակն է, 19-րդ դարի հրապարակ՝ բարձր արմավենիներով և փողոցային լապտերներով, որոնք ձևավորել է հանրահայտ ճարտարապետ Անտոնիո Գաուդին։ Հրապարակից ոչ հեռու կարելի է տեսնել Սուրբ Էուլալիայի տաճարը և Սանտ Ժաոմ հրապարակը, որտեղ տեղակայված են Կատալունյայի կառավարական շենքերն ու Բարսելոնայի քաղաքային խորհուրդը։ Ռամբլայից արևմուտք տարածվում է Ռավալ թաղամասը։ Սկզբում այստեղ եղել են տարբեր կրոնական և բժշկական հաստատություններ, ավելի ուշ դարձել է արդյունաբերական թաղամաս՝ գործարաններով և բանավաններով, իսկ դեպի նավահանգստի կողմը ձգվող տարածքում շատ են եղել գիշերային ժամանցի վայրերն ու կաբարեները։ Ռավալում են գտնվում նաև մի շարք կարևոր շինություններ, ինչպիսին է Գուելի պալատը։
Ռամբլայի հարավային ծայրին Պորտ Վելլ նավահանգիստն է, իսկ հյուսիսային կողմում տարածվում է Էշամպլե շրջանը։
Լա Ռամբլան կազմված է մի քանի կարճ հատվածներից։ Նրանցից յուրաքանչյուրն ունի անվանում, ահա թե ինչու է փողոցը կրում նաև Լես Ռամբլաս տարբերակը։ Հատվածներն են Ռամբլա դե Կանալետես, Ռամբլա դելս Էստուդիս, Ռամբլա դե Սանտ Ժուսեպ կամ Ռամբլա դե լես Ֆլորս, Ռամբլա դելս Կապուչինս և Ռամբլա դե Սանտա Մոնիկա։


=== Ռամբլա դե Կանալետես ===
Կատալենես (կատ.՝ Canaletes) պուրակը գտնվում է Կատալոնիայի հրապարակի մոտ։ Իր անվանումը ստացել է 19-րդ դարի աղբյուր-շատրվանից։ Այն մեծ մասսայականություն է վայելում զբոսաշրջիկների շրջանում, քանի որ նրա վրա փոքրիկ վահանակի վրա գրված է. «նա, որ կխմի այս աղբյուրից, կսիրահարվի Բարսելոնային և նորից կվերադառնա այստեղ»։ Բացի դրանից շատրվանը նաև Բարսելոնա ֆուտբոլային ակումբի երկրպագուների հավաքատեղին է։


=== Ռամբլա դելս Էստուդիս ===
Էստուդիս (կատ.՝ Rambla dels Estudis) պուրակն այսպես է կոչվել, քանի որ նախկինում այստեղ տեղակայված է եղել համալսարան, որը Ֆիլիպ V թագավորի կողմից փակվել և տեղափոխվել է Սերվերա քաղաք։ Այսօր պուրակում թռչունների շուկան է։ Ճարտարապետ Ժուզեպա Ժուլիի նախագծով 1680 թվականին այստեղ կառուցվել է Վիֆլեմյան Աստվածամոր եկեղեցին։ Պոլիոռամա թատրոնը ևս գտնվում է Ռամբլայի այս հատվածում։


=== Ռամբլա դե Սանտ Ժուսեպ կամ Ռամբլա դե լես Ֆլորս ===
Ծաղիկների պուրակը (կատ.՝ Rambla de les Flors) կամ Ռամբլա դե Սանտ Ժուսեպը (կատ.՝ Rambla de Sant Josep) սկսվում է Պորտաֆեռիսա (կատ.՝ Portaferrissa) փողոցի անկյունից։ 1775 թվականին Մանուել դ'Ամատի (Պերուի փոխարքա) պատվերով այստեղ կառուցվել է պալատ՝ Palau de la Virreina, որտեղ հետագայում ապրել է նրա այրին։ Հանրահայտ Բոքուերիա շուկան (կատ.՝ Mercat de la Boqueria, հայտնի է նաև որպես ) ևս գտնվում է Ռամբլայի այս հատվածում։ Տեղի Պլա դե լ'Օս հրապարակում է գտնվում Ժոան Միրոյի խճանկարը՝ մայթի վրա։


=== Ռամբլա դելս Կապուչինս ===
Կապուչինների Ռամբլան (կատ.՝ Rambla dels Caputxins) սկսվում է Բրունո Կվադրասի տնից (կատ.՝ Casa Bruno Quadras)։ Այստեղ տեղակայված են Լիսեո օպերային թատրոնը (կատ.՝ Gran Teatre del Liceu, բացվել է 1847 թվականին ) և Բարսելոնայի առաջին՝ Պրիսիպալ թատրոնը (հիմնադրվել է 1568 թվականին և հետագայում մի քանի անգամ վերակառուցվել է)։


=== Ռամբլա դե Սանտա Մոնիկա ===
Ծովի հարակից պուրակը կոչվում է Ռամբլա դե Սանտա Մոնիկա (կատ.՝ Rambla de Santa Mònica)։ Այն ավարտվում է Պորտալ դե լա Պաու հրապարակի մոտ (կատ.՝ Portal de la Pau)։Կենտրոնում կանգնեցված է Քրիստափոր Կոլումբոսի հուշարձանը։ Կոթողի բարձրությունը 80 մետր է։ Համարվում է Բարսելոնայի խորհրդանիշներից մեկը։ Հեղինակը ճարտարապետ Գաետանա Բուիգաս ի Մոնրավան է։ Պորտալ դե լա Պաու зհրապարակում է գտնվում նաև նավաշինության շենքն ու մաքսատունը։


== Երթևեկություն ==
Լա Ռամբլան նախատեսված է հետիոտն երթևեկության համար։ Փողոցն իրենից ներկայացնում է մեկ լայն և 2 հարակից նեղ փողոցներ։ Չնայած երկար լինելուն՝ տրանսպորտային որևէ միջոց չի թույլատրվում կիրառել կենտրոնական ճանապարհի վրա։ Լա Ռամբլայի երկարությամբ անցնում է Բարսելոնայի մետրոպոլիտենի L3 գիծը՝ հետևյալ կայարաններով՝

Կատալունյա, որն անմիջապես Պլասա դե Կատալունյայի կողքին է,
Լիսեո, որը տեղակայված է Լիսեո օպերային թատրոնի մոտ և սպսարկում է Լա Ռամբլայի կենտրոնական հատվածը,
Դրասսանես, որը գտնվում է նավահանգստի մոտ։Երեք ավտոբուսայի երթուղիներ են սպասարկում Լա Ռամբլային օրվա ընթացքում՝ (համար 14, 59 և 91)


== Պատկերասրահ ==

		
		
		


== Ծանոթագրություններ ==


== Արտաքին հղումներ ==
Amics de la Rambla - Association of La Rambla
Las Ramblas in Barcelona. Essential Guide and Advice
La Rambla